SL Uradni list Evropske unije C 276/14

Objava enotnega dokumenta v skladu s členom 18(2) Uredbe Komisije (ES) št. 1898/2006 glede označbe porekla ali geografske označbe, registrirane v okviru Uredbe Komisije (ES) št. 1107/96 v skladu s členom 17 Uredbe Sveta (EGS) št. 2081/92

2013/C 276/07

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (1)

„MEL DO ALENTEJO“

ES št.: PT-PDO-0117-0252-20.01.2011

ZGO ( ) ZOP ( X )

1. Ime

„Mel do Alentejo“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.4 Drugi proizvodi živalskega izvora (med)

3.2 Opis proizvoda, za katerega se uporablja ime iz 1. točke

Proizvod proizvajajo čebele Apis mellifera (sp. Ibérica) iz nektarja, nabranega s cvetov medonosnih rastlin v tej regiji. ZOP „Mel do Alentejo“ je razvrščen kot:

Sortni med, pridobljen iz: — francoske sivke (Lavandula stoechas L.), — evkalipta (Eucalyptus spp.), — cvetov pomarančevca (Citrus spp.), — gadovca (Echium spp.).

Mešani cvetlični med.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Sistematično ali obsežno umetno hranjenje čebeljih družin, ki proizvajajo ZOP „Mel do Alentejo“, ni dovoljeno.

V izjemnih posebnih primerih pomanjkanja hrane ali za pospeševanje rasti populacije čebel lahko čebelarji čebele hranijo, kot sledi:

— s sirupom, pripravljenim iz dveh delov medu ali belega sladkorja in enega dela vode.

Čebele se umetno hranijo ob odsotnosti mediščnih naklad, hranjenje pa je treba prekiniti teden dni pred njihovo postavitvijo.

3.5 Posebni proizvodni postopki, ki jih je treba izvajati na opredeljenem geografskem območju

Čebelja kmetijska gospodarstva, na katerih se proizvaja ZOP „Mel do Alentejo“, se morajo nahajati znotraj opredeljenega geografskega območja. Proizvajalci člani se pisno zavežejo, da bodo deklarirali samo med iz registriranih čebelnjakov, ki se nahajajo znotraj opredeljenega geografskega območja.

3.6 Posebna pravila za rezanje, ribanje, pakiranje itn.

Med „Mel do Alentejo“ se pakira v prozorne, brezbarvne steklene posode do 1 000 gramov. Med za neposredno uživanje, ki je namenjen hotelom, restavracijam ter podjetjem za pripravo in dostavo hrane, se lahko pakira v posameznih porcijah. Embalaža mora biti iz materialov, primernih za živila, in hermetično zaprta.

3.7 Posebna pravila za označevanje

Logotip ZOP „Mel do Alentejo“ in certifikacijska oznaka inšpekcijskega in certifikacijskega organa na nalepki.

4. Kratka opredelitev geografskega območja

ZOP „Mel do Alentejo“ se proizvaja na območju znotraj upravnih meja naslednjih občin: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Povezanost z geografskim območjem

5.1 Posebnosti geografskega območja

Podnebje, prst in rastlinje so izrazito mediteranski, pri čemer prevladujejo zelo tipične rastlinske vrste, ki so pomembne za kakovost in količino proizvedenega medu.

Med tipičnimi rastlinskimi vrstami na opredeljenem geografskem območju so francoska sivka, brškin, kaduljelistni brškin, navadna jagodičnica, kovačnik, kompava, lepljivi oman, šentjakobov grint, gadovec ter vse tipične mediteranske rastlinske vrste, ki sobivajo z gozdički plutovca in črnike.

Monokulture sončnice, evkalipta in pomaranče so prav tako pomemben vir nektarja.

Cvetlični med iz tega območja, ki je tako neokrnjeno in bogato z medonosnimi rastlinami, ima čudovito aromo in prijeten okus ter je različnih barv, od prozorno rumene do rumenorjave.

Ta barva je značilna za med iz območja Alentejo, ki je priljubljen med potrošniki, saj je svetel med tako na Portugalskem kot v tujini bolj iskan.

Med na območju Alentejo se že stoletja proizvaja v manjšem obsegu in njegova tradicija je globoko zakoreninjena med lokalnim prebivalstvom.

5.2 Posebnosti proizvoda

Fizikalne, kemijske in organoleptične značilnosti ter značilnosti cvetnega prahu ZOP „Mel do Alentejo“ so naslednje:

(a) Fizikalne in kemijske značilnosti Proste kisline: manj kot 35 meq/kg Elektrolitska prevodnost: manj kot 6,0 × 10–4 S/cm Barva: vsi odtenki od svetlorumene do rumenorjave Hidroksimetilfurfural (HMF): ne več kot 10 mg/kg Vlaga: manj kot 18,5 % Pepel: manj kot 0,6 %

(b) Značilnosti cvetnega prahu Sortni med Najmanjši odstotek cvetnega prahu francoske sivke je 13 %, cveta pomarančevca 15 %, evkalipta in gadovca pa 40 %. Mešani cvetlični med Najmanj 5 % cvetnega prahu naslednjih vrst: francoske sivke, gadovca, evkalipta, materine dušice, rožmarina, pomaranče ali bodaka.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Posebno podnebje, prst in rastlinje na opredeljenem geografskem območju, zlasti rastlinske vrste, ki sobivajo z gozdički plutovca in črnike, ter kmetijske rastline sončnica, evkalipt in pomaranča, vplivajo na proizvodnjo nektarja, ki daje medu „Mel do Alentejo“ njegove tipične značilnosti, opisane v točki 5.2.

Sklic na objavo specifikacije

http://www.gpp.pt/Valor/DOP_IGP_ETG.html

(1) UL L 93, 31.3.2006, str. 12. Nadomeščena z Uredbo (EU) št. 1151/2012.